**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Mодел финансирања удружења особа са инвалидитетом (слепих, слабовидих, глувих и особа са телесним инвалидитетом) у земљама у окружењу**

**Датум: 14.11.2013.**

**Бр. З-16 /13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[У В О Д 2](#_Toc371328615)

[БОСНА И ХЕРЦЕГОВИНА 2](#_Toc371328616)

[МАКЕДОНИЈА 4](#_Toc371328617)

[ХРВАТСКА 6](#_Toc371328618)

[СЛОВЕНИЈА 8](#_Toc371328619)

# У В О Д

Међународни правни оквир за заштиту права особа са инвалидитетом представљају: Општа декларација о људским правима УН (1948.), Међународни пакт о грађанским и политичким правима УН (1966.), Стандардна правила о изједначавању могућности за особе са инвалидитетом (1993.) и Конвенције УН о правима особа с инвалидитетом (2006.) који признају свим особама право на једнакост пред законом и заштиту од дискриминације.

Такође, начела у Европској социјалној повељи (Део I, тачка 15) дефинишу:*"*Особе са инвалидитетом имају право на независност, социјалну интеграцију и на учешће у животу заједнице.'' Ова начела се даље ближе одређују у Делу II, члан15. Земље чланице ЕУ сарађују у циљу активног побољшања положаја особа са инвалидитетом и њихових представничких организација ради развоја и праћења законодавства, политика и програма који су важни за њихово учешће у политичком и јавном животу друштва. На тај начин обезбеђују се одговарајући капацитети и финансијске мере како би организације особа са инвалидитетом учествовале у обављању јавних послова. Државе чланице требају да осигурају да сви њихови партиципативни процеси буду у потпуности доступни особама с инвалидитетом и да их не искључују, како би се осигурала већа заступљеност особа са инвалидитетом и / или организација особа са инвалидитетом у органима јавне власти.

# БОСНА И ХЕРЦЕГОВИНА

***Федерација Босне и Херцеговине***

Министарство за рад, социјалну политику, расељена лица и избеглице, у оквиру свог Сектора за социјалну политку обавља послове који су везани за заштиту особа са инвалидитетом, и успоставља сарадњу са удружењима особа са инвалидитетом, владиним и невладиним сектором чија је делатност везана за рад са овим особама.

Финансирање рада инвалидских организација било је раније обезбеђено из државних фондова и фонда игара на срећу. Међутим, новим Законом о лутрији у ФБиХ сав новац од лутрије уплаћује се у буџет Федерације БиХ.

У БиХ однос инвалидских организација према невладином сектору није посебно дефинисан. Инвалидске организације уз изузетак неколико нових, организоване су према врсти и настанку инвалидности (удружење слепих, параплегичара, ратних војних инвалида, инвалида рада и сл. ). Правни оквир за њихово деловање је утврђен и Законом о удружењима и фондацијама БиХ као и одговарајућим ентитеским законима. Ове организације, односно удружења се упућују на припадност невладином сектору[[1]](#footnote-1)

Невладине организације (НВО) припадају сектору цивилног друштва и имају следеће карактеристике:

* да су невладине,
* нестраначке,
* непрофитне.

Удружења и фондације оснивају се и региструју у складу са одредбама Закона о удружењима и фондацијама БиХ и Правилника о Регистру удружења и фондација БиХ.

НВО су правна лица, држављани БиХ и/или Федерације или Републике Српске (у зависности где су регистровани). Својство правног субјективитета стичу уписом у надлежни регистар. Најраспрострањенији облици НВО на подручју БиХ су удружења и фондације као и добротворне/хуманитарне организације и фондови.

Удружење се оснива заједничким споразумом у којем се група од три или више физичких односно правних лица добровољно удружује ради остваривање неког заједничког или јавног интереса, а да при томе немају намеру стицања профита. Фондација је правно лице које нема своје чланство, а чији је циљ управљање одређеном имовином у јавном интересу или у добротворне сврхе.

Уобичајени начини финансирања су:

* донације и грантови (у овом случају донатори могу бити правна или физичка лица из јавног или приватног сектора),
* спонзорства,
* самофинансирање кроз обављање привредне делатности (продаја роба и услуга).

Удружења, односно невладине организације и фондације представљају израз воље грађана (физичких лица) и/или правних лица, ради остваривања заједничких циљева, кроз одређени облик организације, који оснивањем и уписом у одговарајући регистар стичу правни субјективитет и активно учествују у животу своје заједнице. Оснивање удружења и фондација регулисано је Законима о удружењима и фондацијама.

Удружења и фондације се могу финансирати из средстава која су обезбеђена од стране трећих лица или властитим активностима које се спроводе у складу са њиховим статутом.

У табели је дат упоредни приказ извора финансирања удружења и фондација из релевантних закона оба ентитета БиХ, као и закона БиХ[[2]](#footnote-2)

|  |  |  |  |  |
| --- | --- | --- | --- | --- |
|  | **БиХ** | **ФБиХ** | **Република Српска** | **Напомена** |
| Чланарина | X | X | X | Применљиво само на удружења |
| Добровољни прилози и поклони | X | X | X | На нивоу БиХ у новцу, услугама или имовини било које врсте, у РС поклони и прилози који имају новчану вредност, док у ФБиХ није прецизирано |
| Државне субвенције и средства из буџета | X | X | X |  |
| Приход од камата, дивиденди, добити од капитала, закупнина, хонорара и томе слично | X | X | X |  |
| Приходи стечени кроз остваривање циљева и других активности утврђених статутом | X | X | X | Сви извори који су резултат активности удружења и фондација у складу са статутом. Кредитно задуживање код комерцијалних банака или других кредитора се такође може сврстати у ову категорију. |

# МАКЕДОНИЈА

Македонија је донела Закон о инвалидским организацијама[[3]](#footnote-3) којим се поред положаја, делокруга рада и статуса уређује и финансирање организација особа са инвалидитетом (у даљем тексту ОСИ). Организације ОСИ у Македонији имају статус удружења грађана и оснивају се у складу са Законом о удружењима грађана и фондацијама из 2008. године.

Према Закону о инвалидским организацијама, чл. 28. организације ОСИ се финансирају од:

- чланарина,

-буџета Републике Македоније сагласно Одлуци о критеријумима и поступцима за расподелу финансијских средстава удружењима грађана и фондацијама и Регистру удружења грађана и фондација, буџета локалне самоуправе,

- по основу имовинских права и активности организације ОСИ,

- поклона и завештања,

- прихода од донатора,

- других извора утврђених законом.

За своје активности организација ОСИ може да стиче предмете, новчана средства и имовинска права сагласно Закону о удружењима грађана и фондацијама (чл. 7. став 4. Закона о инвалидским организацијама).

Организације ОСИ могу да стекну статус националне организације ОСИ. Закон о инвалидским организацијама у чл. 17. до 18. и чл. 20. прописује посебне и опште услове за стицање овог статуса. За стицање статуса подноси се писани захтев Министарству рада и социјалне политике које је дужно да води Регистар националних организација. Националне организације ОСИ, поред осталог, представљају и заступају ОСИ и њихове интересе пред државним органима и на међународнм нивоу. Националне организације се могу повезати са Националним саветом организација ОСИ Македоније[[4]](#footnote-4) који на организован и континуиран начин заступа права организација ОСИ већ 50 година. Споразум о учлањењу се доставља Министарству за рад и социјалну политику због евидентирања у Регистру. (чл. 26. став 2.).

Националне организације ОСИ се, према члану 29., финасирају од:

- буџета Републике Македоније од средстава од игара на срећу сагласно одлуци Владе Републике Македоније за расподелу ових средстава, за шта је потребно доставити захтев и програм рада за текућу годину Министарству рада и социјалне политике,

- буџета Републике Македоније на основу пројекта са којима се пријављују на конкурс који расписује Министарство рада и социјалне политике,

- других извора утрвђених законом.

Националне инвалидске организације су дужне да од средстава које добијају из буџета од игара на срећу финансирају организације на нивоу општина које су у њиховом саставу.

Национални савет организација ОСИ Македоније се финансира од средстава националних организација ОСИ које су чланови Савета. У Споразуму о удруживању националних организација у Национални савет одређен је проценат који је потребно да издвоји свака национална организација ОСИ која добија средства од игара на срећу.

Организације ОСИ, националне организације ОСИ и Национални савет организација ОСИ Македоније су дужни да воде финасијску документацију и састављају финансијске извештаје тако да се посебно прикажу финансијски извори, трошкови рада и трошкови за спровођење годишњих програма.

# ХРВАТСКА

Важећи хрватски ***Закон о удругама*** (НН бр. 88/01) даје могућност финансирања програма који је од посебног интереса за опште добро у Републици Хрватској, али не уводи обавезу финансирања из државног буџета. У складу са одредбама Конвенције УН о правима особа са инвалидитетом чл. 29. предвиђено је суделовање у политичком и јавном животу, оснивање и учлањивање у организације особа са инвалидитетом како би их оне представљале на међународном, националном, регионалном и локалном нивоу; а чланом 33. *Националне проведбе и праћења Конвенције УН,* наглашена је улога организовања особа са инвалидитетом.

„Национална стратегија и изједначавање могућности за особе с инвалидитетом од 2007 - 2015. године“прописује да „финансирање удружења особа са инвалидитетом омогућује њихово деловање у циљу унапређења квалитета живота особа са инвалидитетом, измене и допуне прописакојима ће се јединице локалне самоуправе обавезати на пружање финансијске подршке, као и израду модела финансирања основне делатности удружења особа са инвалидитетом из средстава државног буџета*.“[[5]](#footnote-5)*

Акциони план Савета Европе за промоцију права и потпуног укључивања особа са инвалидитетом има за циљ побољшање квалитета живота особа са инвалидитетом у Европи у периоду 2006-2015. Савет Европе је 2007. године прихватио Загребачку декларацију која у члану 11. т. 4. предвиђа „укључивање невладиних организација, посебно организација које заступају права особа са инвалидитетом, фазе праћења и оцењивања на европском, националном, регионалном и локалном нивоу, те осигуравање њихове одрживости као организација од посебног интересаза промоцију различитости путем финансирања њихове основне делатности“.

Од представника Службе Хрватског сабора добили смо информације да је крајем 2012. године, на седници Савеза особа с инвалидитетом Хрватске – СОИХ једногласно подржано доношење *Закона о удругама особа с инвалидитетом* *од посебног значаја* као једини начин општег финансирања ових удружења којима ће се омогућити одрживост удружења у кадровском, просторном и материјалном облику. То показују примери добре праксе Словеније и Македоније, као и примери неких других земаља те Европског форума особа са инвалидитетом.

*Приједлог закона о удругама особа с инвалидитетом од посебног интереса за РХ* у IV. поглављу дефинише финансирање и имовину удружења особа са инвалидитетом.

Чланом 16. наводи се да приходи за основну делатност долазе из:

- буџета РХ, расподелом средстава из годишњег прихода од игара на срећу, у складу са важећим прописима (*Закон о приређивању игара на срећу и наградних игара*) предвиђених за финансирање организација особа са инвалидитетом у Републици Хрватској;

- буџета локалне и регионалне самоуправе, у складу са одредбама *“Националне стратегије изједначавања могућности за особе с инвалидитетом“ и „Загребачке декларације“* - тачка 11.

- из средстава Националних удружења која су им одобрена из буџета Републике Хрватске за рад удружења.

Такође, за посебне пројекте и програме средства се прибављају:

* од чланарина,
* из буџетских средстава на државном и локалном нивоу,
* средствима оствареним путем јавних конкурса за финансирање посебних пројеката и програма од домаћих и међународних донатора,
* од добровољних прилога и других донација физичких и правних лица,
* од организовања добротворних манифестација,
* из осталих извора у складу са статутом удружења и важећим законима.

Члан 17.oдређује да се **в**исина средстава за финансирање удружења особа са инвалидитетом из државног буџета одређује и додељује надлежном министарству, а **р**асподела средстава регулише се правилником који доноси ресорни министар.

Основни циљеви који се остварују Нацртом закона су: осигурати обавезу финансирања основне делатности удружења средствима из локалних, регионалних буџета и финансирање *Савеза удруга особа с инвалидитетом* из државног буџета. Закон још није ушао у парламентaрну процедуру, а радна верзија је доступна у наставку текста:



# СЛОВЕНИЈА

У Словенији су предузете мере којима је олакшано укључивање особа са инвалидитетом и које подразумевају и доделу финансијске или друге помоћи за програме јачања капацитета организација особа са инвалидитетом. Правни основ представља Закон о инвалидским организацијама из 2002. године[[6]](#footnote-6).

Главни начин финансирања инвалидских и хуманитарних организација у Словенији је преко Фонда за финансирање инвалидских и хуманитарних организација у Републици Словенији (ФИХО)[[7]](#footnote-7), који је основан 1998. године. Основна делатност Фондације је финансирање или суфинансирање и односи се на следеће активности:

- имплементација специфичних социјалних програма и услуга организација особа са инвалидитетом или програма хуманитарних организација у решавању друштвених проблема, као и социјалних потреба појединаца,

- рад са инвалидским и хуманитарним организацијама,

- инвестирање у основна средства инвалидских и хуманитарних организација и њихово одржавање.

Организације особа са инвалидитетом могу *да* добију средства за своје програме на локалном нивоу из средстава локалне заједнице, града и општина, а могу да конкуришу за средства из државног буџета, под условом да испуњавају прописане услове. У великој мери, ове организација се такође финансирају преко својих синдиката, који углавном подржавају спровођење њихових социјалних програма. Удружења особа са инвалидитетом добијају средства од претплате својих чланова и кроз директне донације физичких и правних лица. ФИХО управља средствима која су добијена од плаћања пореза у играма на срећу, у складу са одредбама Закона о играма на срећу (Службени гласник РС , број 27 / 95). ФИХО, такође, управља средствима добијеним по основу поклона, завештања и других примања. Фондом за финансирање инвалидских и хуманитарних организација управља Савет ФИХО. Савет ФИХО има 27 чланова. Два члана морају бити представници Владе и именује их Влада, а 25 чланова су представници корисника.

Завод Републике Словеније за социјалну заштиту 2011. године објавио је Истраживање о правима особа са инвалидитетом *"Raziskava o pravicah invalidov*" и о процентуалном учешћу средстава из државног буџета за заштиту особа са инвалидитетом, а у истраживању се наводи:"На основу прикупљених података, приближан износ финансијских средства намењених остваривању права особа са инвалидитетом: током 2011. инвалидске организације су користиле средства у износу од 14,311,038.30 евра, а за хуманитарне организације 7,705,943.70 евра. У 2012. су инвалидске организације користиле средства у укупном износу од 12,935.130 евра, а за хуманитарне организације 6.965.070 евра, на основу Одлуке о додели средстава ФИХО. [[8]](#footnote-8) Такође, на основу донетих одлука о додатном финансирању, прошле године издвојена су додатна средства за финансирање организација особа са инвалидитетом за 2012. у износу од 913,931.20 евра и за хуманитарне организације у износу од 487,555.24 евра. [[9]](#footnote-9)

Према расположивим подацима за 2010. годину у Словенији је за финансирање права особа са инвалидитетом опредељено најмање 3,44% бруто домаћег производа[[10]](#footnote-10). У табели која следи приказана су издвајања за финансирање и заштиту особа са инвалидитетом, у односу на бруто друштвени производ и националне буџете земаља ЕУ у 2007. години.

Табела 1: Проценат средстава за финансирање особа са инвалидитетом у 2007 (ОЕЦД)

|  |  |  |
| --- | --- | --- |
| Земље ЕУ | % од БДП | % државног буџета |
| Аустрија | 2.3 | 4.8 |
| В.Британија | 2.4 | 5.4 |
| Данска | 4.4 | 8.5 |
| Луксембург | 2.7 | 7.6 |
| Мађарска | 2.7 | 5.3 |
| Пољска | 2.4 | 5.6 |
| Словачка | 1.5 | 4.3 |
| Словенија | 2.1 | 4.9 |
| Финска | 3,6 | 7,6 |
| Холандија | 2.9 | 6.5 |
| Чешка | 2.3 | 5.5 |
| Шведска | 5,0 | 9,9 |
| Шпанија | 2.5 | 6.5 |

Извор: OECD, *Social Expenditure - Aggregated data*

 Истраживање урадиле:

Јелена Марковић

виши саветник - истраживач

Марина Пријић

виши саветник - истраживач

Ивана Стефановић

виши саветник - истраживач

1. Извор података: <http://www.stopdiskriminaciji.org/wp-content/uploads/2008/07/organizacije_osoba_sa_invaliditetom.pdf> [↑](#footnote-ref-1)
2. Извор података: <http://www.civilnodrustvo.ba/files/Prirucnik_za_finansijsko_racunovodstveno_i_porezno_poslovanje_za_udruzenja_i_fondacije_u_BiH.pdf> [↑](#footnote-ref-2)
3. Закон за инвалидски организации („Службен весник на Република Македонија“ бр. 89/2008; 59/2012 и 23/2013) доступан на Интернет адреси: <http://www.mtsp.gov.mk/WBStorage/Files/invorganizacii_konsolidiran.pdf> [↑](#footnote-ref-3)
4. Националниот Совет на инвалидски организации на Македонија (НСИОМ) <http://www.nsiom.org.mk/> [↑](#footnote-ref-4)
5. Поглавље 2.14. Предлога закона: Удружења особа с инвалидитетом у цивилном друштву [↑](#footnote-ref-5)
6. |  |  |
| --- | --- |
|  Zakon o invalidskih organizacijah /ZInvO/; Ur.l. RS, [108/2002](http://www.uradni-list.si/1/objava.jsp?urlid=2002108&stevilka=5311) |  |
| <http://zakonodaja.gov.si/rpsi/r00/predpis_ZAKO1460.html> |  |

 [↑](#footnote-ref-6)
7. Fundacije za financiranje invalidskih in humanitarnih organizacij v Republiki Sloveniji :

Odlok o ustanovitvi Fundacije za financiranje invalidskih in humanitarnih organizacij v Republiki Sloveniji, Uradni list RS, št. 9/98 [↑](#footnote-ref-7)
8. Према: Анкета о правима особе са инвалидитетом, стр . 3 [↑](#footnote-ref-8)
9. Годишњи извештај финансијског пословања ФИХО, 2010: <http://sigov.si/fiho> [↑](#footnote-ref-9)
10. *Finančni vidik uresničevanja pravic invalidov*- Финансијски аспект остваривања права особа са инвалидитетом [↑](#footnote-ref-10)